b'\n_START_ARTICLE_\nJens Evensen\n_START_PARAGRAPH_\nJens Ingebret Evensen (5. marraskuuta 1917 Oslo \xe2\x80\x93 15. helmikuuta 2004 Asker) oli norjalainen lakimies, poliitikko ja diplomaatti. Norjan ulkoministeri\xc3\xb6n lakiasioista vastaavana virkamiehen\xc3\xa4 h\xc3\xa4nell\xc3\xa4 oli keskeinen rooli Norjan EEC-vapaakauppasopimuksessa 1972 ja sit\xc3\xa4 ennen vuoden 1965 aluemerisopimuksissa Britannian ja Tanskan kanssa, joiden avulla Norja varmisti haltuunsa valtaosan muutamaa vuotta my\xc3\xb6hemmin l\xc3\xb6ytym\xc3\xa4\xc3\xa4n alkaneista Pohjanmeren \xc3\xb6ljy- ja  maakaasuvaroista. Suurimmat esiintym\xc3\xa4t l\xc3\xb6ydettiin Norjan puolelta, aivan l\xc3\xa4helt\xc3\xa4 Evensenin neuvottelemaa rajaa._NEWLINE_1970-luvulla Evensen toimi ministerin\xc3\xa4 Trygve Brattelin ja Odvar Nordlin hallituksissa, ensin kauppaministerin\xc3\xa4 ja 1974\xe2\x80\x931978 Norjan ensimm\xc3\xa4isen\xc3\xa4 ja toistaiseksi ainoana merioikeusministerin\xc3\xa4. T\xc3\xa4ss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n sai vuonna 1977 kritiikki\xc3\xa4 neuvotteluistaan Neuvostoliiton kanssa maiden v\xc3\xa4lisest\xc3\xa4 Barentsinmeren kalastussopimuksesta. Vuonna 1981 h\xc3\xa4n johti ulkoministeri\xc3\xb6n virkamiehen\xc3\xa4 rajaneuvotteluja Neuvostoliiton kanssa, mutta h\xc3\xa4net erotettiin teht\xc3\xa4v\xc3\xa4st\xc3\xa4 omap\xc3\xa4isyytens\xc3\xa4 vuoksi. H\xc3\xa4net siirrettiin samalla syrj\xc3\xa4\xc3\xa4n my\xc3\xb6s Tanskan kanssa k\xc3\xa4ydyist\xc3\xa4 neuvotteluista Jan Mayen -saaren ja Gr\xc3\xb6nlannin v\xc3\xa4lisest\xc3\xa4 rajasta, mutta h\xc3\xa4n sai jatkaa Norjan delegaation johtajana YK:n merioikeuskonferenssissa. Samoihin aikoihin h\xc3\xa4nt\xc3\xa4 kritisoitiin my\xc3\xb6s presidentti Kekkosen ajaman ydinaseettoman Pohjolan kannattamisesta virkamiesasemassa vastoin hallituksensa kantaa. Vuonna 1985 h\xc3\xa4nen entinen alaisensa Arne Treholt sai pitk\xc3\xa4n vankeustuomion vakoilusta Neuvostoliiton hyv\xc3\xa4ksi osin Evensenin todistajalausunnon perusteella._NEWLINE_My\xc3\xb6hemm\xc3\xa4ll\xc3\xa4 urallaan Evensen toimi Norjan ty\xc3\xb6v\xc3\xa4enpuolueen poliitikkona ja vuosina 1985\xe2\x80\x931994 YK:n kansainv\xc3\xa4lisen tuomioistuimen tuomarina Haagissa.'